बोलीं- बिना मतलब जाने कई गाने रिकॉर्ड किए, बाद में लिरिक्स पर ध्यान देने लगी
Bollywood Singer Alka Yagnik On Double Meaning Songs - सिंगर अलका याग्निक ने हाल ही में बताया कि उन्होंने अपने करियर में कई ऐसे डबल मीनिंग गाने गाए हैं, जिनके मतलब उन्हें रिकॉर्डिंग के दौरान नहीं पता थे।
सिंगर अलका याग्निक ने हाल ही में बताया कि उन्होंने अपने करियर में कई ऐसे डबल मीनिंग गाने गाए हैं, जिनके मतलब उन्हें रिकॉर्डिंग के दौरान नहीं पता थे। वो गानों के मतलब से पूरी तरह अंजान रहती थीं। इस बात का पता उन्हें उनके दोस्तों से चला, जिसके बाद उन्होंने गानों के लिरिक्स पर ध्यान देना शुरू किया।
म्यूजिक इंडस्ट्री के पुराने दौर को याद करते हुए अलका ने बताया कि एक वक्त था जब म्यूजिक इंडस्ट्री में डबल मीनिंग गानों का चलन था। बातचीत के दौरान अलका ने कहा- 'यकीन करें या न करें मैंने उस तरह के कई गाने गाए हैं, बिना इस चीज की समझ के कि मैं क्या गा रही हूं।’
मैं अक्सर वो गाने गाती थी, जो मुझे अच्छे लगते थे 
आलका ने आगे कहा- 'मैं अक्सर वो गाने गाया करती थी, जिसके बारे में मुझे लगता कि यह बढ़िया होगा।’ जब मैं गाने के बारे में अपने दोस्तों को बताती थीं, तो वो समझाते थे कि मैं गाने का असल मतलब नहीं समझ रही।'
अलका ने बताया कि बाद में उन्होंने लिरिक्स पर गौर करना शुरू किया। जब कभी भी नया गाना आता था, तो वो पहले कहती थीं कि गाने लिरिक्स भेजिए। उसे चेक करने के बाद ही गाना गाएंगी।
अलका को नहीं पता थे इस पॉपुलर गाने के बोल 
अपने पॉपुलर गाने ‘चोली के पीछे क्या है’ का जिक्र करते हुए अलका ने बताया कि रिकॉर्डिंग से पहले तक उन्हें इस गाने के शुरुआती बोल नहीं पता थे, क्योंकि ओपनिंग लाइन इला अरुण ने गई थी।
अलका ने कहा- 'मुझे रिकॉर्डिंग के एक दिन पहले बुलाया गया था। मेरी लाइन थी चोली में दिल है मेरा, चुनरी में दिल है मेरा, जिसे मैंने रिकॉर्ड किया। मुझे गाने के शुरुआती लिरिक्स ‘चोली के पीछे क्या है’ का पता तब चला, जब मैं इला से मिली।'
